钦定古今图书集成/明伦汇编/官常典/第786卷 > 侍其曙
## 钦定古今图书集成/明伦汇编/官常典/第786卷 > 侍其曙

按《宋史》本传，其曙字景升。父稹，左监门卫大将军。曙
少举进士不第，以父任为殿前争旨，改右班殿直。咸
平中，以阁门祇候为苏杭湖秀等州都巡检使，迁左
侍禁，领东西排岸司，与谢德权提举在京仓草场。尝
于仓隙地牧牛羊，为德权所讼。真宗以问德权曰：“‘牛
羊食仓粟邪’？曙闻而自劾，帝勉谕之，它日召曙问：‘汝
才孰与德权’？”对曰：“德权畏法慎事，臣乃敢于官仓牧
牛羊，是不及也。”人多称之。鄂州男子闻人若挫，告其
徒永兴民李琰将作乱，命曙同度支判官李应机往
按之。至则设方略，捕琰党三十馀人，皆伏法。琰辞连
己所不快者数十人，一切不问。青州卒庞德讼其校
李绪谋以众叛，帝疑其诬，又命曙至青州，与通判魏
德昇同至，劾无验，遂弃德市。知青州张齐贤奏曙擅
戮人，帝曰：“不尔，无以安被告者。”曙还奏：“德惮绪治军
严，故诬之。”帝擢绪本军虞候，而进曙东头供奉官。初，
太宗平河东，建塔于太原故城，塔毁，帝欲新之，遣内
侍经度，计工二百万。帝疑，命曙往，减费十九，改内殿
崇班。大中祥符二年，黎州夷人为乱，诏曙乘驿往招
抚，其酋者纳款，杀牲为誓。曙按行盐井，夷人复叛。曙
率部兵百馀，生擒首领三人，斩首数十级。因上言：“蛮
阻险拒命，请必加讨。”诏知庆州孙正辞、环庆驻泊都
监张继勋领陕西兵同曙俱进，所至皆降。曙又言王
师已至而方出，请诛之。真宗谓王旦曰：“已降而杀之，
何以信四夷？”不许。夷人平，迁内殿承制，再迁如京副
使、知登州。会岁饥，请漕江、淮米以振贫乏，活者甚众。
累迁西京作坊使、惠州刺史、知桂州，徙滑州。迁西上
阁门使，徙郓州，提举在京诸司库务，卒。曙为人沈敏
有干略，善论利害事，朝廷数任使之。